ହାଇଡ୍ରୋସିଲ, ଅନ୍ୟ ନାମ କୁରଣ୍ଡ, ଏକ ରୋଗ ଯେଉଁଥିରେ ଅଣ୍ଡକୋଷ ଚାରିପାଖରେ ତରଳ ପଦାର୍ଥ ଜମିଯିବାରୁ ବୃଦ୍ଧିପ୍ରାପ୍ତ ହୋଇଥାଏ । ଏହା ସାଧାରଣତଃ ଅଣ୍ଡକୋଷର ଯନ୍ତ୍ରଣାହୀନ ଫୁଲା ଭାବରେ ଉପସ୍ଥାପିତ ହୁଏ । ସାଧାରଣତଃ କେବଳ ଗୋଟିଏ ପାର୍ଶ୍ୱ ପ୍ରଭାବିତ ହୁଏ । ରୋଗ ଜଟିଳ ହେଲେ ସଂକ୍ରମଣ, ରକ୍ତସ୍ରାବ କିମ୍ବା ବନ୍ଧ୍ୟାକରଣ ହୋଇପାରେ । ମହିଳାମାନଙ୍କଠାରେ ଲାବିଆ ମେଜୋରାରେ ଏକ ହାଇଡ୍ରୋସିଲ ସୃଷ୍ଟି ହୋଇପାରେ । ପିଲାମାନଙ୍କ ମଧ୍ୟରେ ସବୁଠାରୁ ସାଧାରଣ କାରଣ ହେଉଛି ପ୍ରୋସେସ୍ ଭାଜିନାଲିସ ବନ୍ଦ ହେବାରେ ବିଫଳତା । ବୟସ୍କମାନଙ୍କ ମଧ୍ୟରେ ଫାଇଲେରିଆ, ଆଘାତ ଏବଂ ହର୍ନିଆ ଅସ୍ତ୍ରୋପଚାରର ପରେ ଏହା ସୃଷ୍ଟି ହୋଇଥାଏ । ଅନ୍ତର୍ନିହିତ କାର୍ଯ୍ୟବିଧିରେ ଟ୍ୟୁନିକା ଭାଜିନାଲିସ ମଧ୍ୟରେ ତରଳ ପଦାର୍ଥ ସଂଗ୍ରୁହିତ ହୋଇଥାଏ । ସାଧାରଣ ପରୀକ୍ଷା ଓ ଅଲଟ୍ରାସାଉଣ୍ଡ କରି ରୋଗ ନିର୍ଣ୍ଣୟ କରାଯାଏ । ନବଜାତ ଶିଶୁ କ୍ଷେତ୍ରରେ ଜୀବନର ପ୍ରଥମ ବର୍ଷ କିମ୍ବା ଦୁଇ ବର୍ଷ ମଧ୍ୟରେ ସ୍ୱତଃ ସମାଧାନ ହୁଏ । ଯେଉଁମାନଙ୍କର ଲକ୍ଷଣ ବିକଶିତ ହୋଇଥାଏ, ତାଙ୍କର ଅସ୍ତ୍ରୋପଚାର ହେଉଛି ପ୍ରାଥମିକ ଚିକିତ୍ସା । ତରଳ ପଦାର୍ଥ ସିରିଞ୍ଜ ସାହାଯ୍ୟରେ ଟାଣି ବାହାର କରିବା ସମ୍ଭବ ଏହା ପୁନର୍ବାର ଜମିଯାଏ । ନବଜାତ ଶିଶୁମାନଙ୍କ କ୍ଷେତ୍ରରେ ଫଳାଫଳ ସାଧାରଣତ ଉତ୍ତମ ଅଟେ; ବୟସ୍କ ଅବସ୍ଥାରେ ଫଳାଫଳ ମୂଳ କାରଣ ଉପରେ ନିର୍ଭର କରେ । ହାଇଡ୍ରୋସିଲ ବିଶ୍ୱରେ ଏକ ସାଧାରଣ ରୋଗର ମାନ୍ୟତା ପାଇଛି ଓ ଏହା ବିଶେଷତଃ ସ୍ୱଳ୍ପ ଓ ମଧ୍ୟମ ଆୟକାରୀ ବର୍ଗର ଲୋକମାନଙ୍କର ହୁଏ । ଜୀବନର ପ୍ରଥମ ବର୍ଷରେ ପ୍ରାୟ ୨ରୁ ୫% ପୁରୁଷ ପ୍ରଭାବିତ ହୋଇପାରନ୍ତି । ନାରୀମାନଙ୍କ ଅପେକ୍ଷା ପୁରୁଷମାନେ ଅଧିକ ପ୍ରଭାବିତ ହୁଅନ୍ତି । ବିଶ୍ୱାସ କରାଯାଏ ଯେ ଲଜ୍ଜା ହେତୁ ଏହି ରୋଗର ରିପୋର୍ଟ କମ ହୁଏ ।